Hver spiller har bare sju følgesmenn og det er lett å gå tom hvis man bruker dem ukritisk. Bygg byer, heller enn veier, siden byer gir flest poeng. Prøv også å bli fort ferdig med objektene, slik at følgesmennene kan brukes på nytt til andre prosjekter. Det er ofte mulig å plassere en enslig by- eller veibrikke nær en stor by eller lang vei og koble dem sammen senere. Slik kan man snylte på andres spilleres arbeid, eller kanskje ta alt sammen alene. I Carcassonne er det lov å være slem! Dersom man har en stor by eller lang vei, kan man forsvare seg ved å plassere brikkene slik at det blir vanskelig for andre å henge seg på eller stjele. Strategisk utplasserte bønder kan gi mange poeng og avgjør ofte spillet. Men en utplassert bonde blir der hele spillet, så det lønner seg som regel ikke å binde opp mange bønder tidlig i spillet. Noen brikker er mer vanlige enn andre. Dyktige spillere vet hvor mange det er og hvor mange som har gått av hver brikke og kan ofte utnytte dette ved å plassere brikkene slik at det blir vanskelig eller umulig for andre å fullføre sine prosjekter. På den måten oppnår man både at motstanderne får mindre poeng og at de binder opp følgesmenn.